Kjördagur er á morgun . Kosningabaráttan hefur einkennst af vilja kjósenda til að ýta stjórnarflokkunum til hliðar . Samfylking og VG tapa miklu fylgi miðað við kannanir . Ríkisstjórninni var lýst af aðstandendum hennar sem fyrstu „ hreinu “ vinstri stjórninni af því að framsóknarmenn áttu ekki sæti í henni . Þeir áttu hins vegar þátt í að koma henni á laggirnar með hlutleysi þegar Jóhanna Sigurðardóttir myndaði stjórn sína 1. febrúar 2009 . Hefðu Samfylking og VG ekki fengið nægan fjölda þingmanna til að mynda meirihlutastjórn eftir kosningarnar 25. apríl 2009 hefðu framsóknarmenn vafalaust sest í stjórn með þeim . Ríkisstjórninni varð nauðugur kostur að taka á fjármálum ríkisins á annan hátt en gert hafði verið fram að hruni þegar jöfnuður eða afgangur einkenndi rekstur ríkisins og skuldir lækkuðu jafnt og þétt þrátt fyrir lága skatta . Ríkisstjórnin tók hins vegar rangt á málum þegar sósíalistar settust að í fjármálaráðuneytinu og tóku til við að hækka skatta . Þeir drápu allt atvinnulíf í dróma . Fjárfesting hefur verið hin minnsta frá lokum síðari heimsstyrjaldarinnar í tíð þessarar ríkisstjórnar . Þegar ríkisstjórnin kveður hefur hún aukið skuldir ríkisins um 1.200 milljarða á kjörtímabilinu . Það hefur ekki verið tekið á ríkisfjármálum af neinni festu heldur látið reka á reiðanum í skjóli Alþjóðagjaldeyrissjóðsins . Nú nema greiðslur ríkissjóðs vegna lána um 90 milljörðum á ári , það er andvirði eins hátæknisjúkrahúss , ár hvert . Þetta fé er tekið af óskiptu áður en tekið er til við að ákvarða fjárveitingar til heilbrigðismála , velferðarmála , menntamála og öryggismála . Enginn vafi er á að eftir kosningar verður talað á allt annan hátt um fjármál ríkisins en gert er núna . Það mun renna upp fyrir þeim sem um þau mál sýsla að fjögur ár hafa farið til spillis , í stað þess að losa krafta þjóðarinnar úr læðingi hefur krumla sósíalisma og vinstrimennsku hvílt á þjóðinni . Brotthvarf hennar eitt mun lofa góðu um framhaldið en meira þarf . Gjaldeyrishöft voru sett haustið 2008 og ætlunin var að þau giltu í 10 til 12 mánuði . Þau eru enn . Ríkisstjórnarflokkarnir hafa ekki haft áhuga á að afnema þau . Samfylkingin notar höftin sem vogarstöng til að komast inn í ESB . VG vill halda í höftin til að hlutast til um málefni einstaklinga og fyrirtækja þeirra . Höftin verðu hins vegar að afnema til að skapa efnahagslegt svigrúm . Ríkisstjórnin átti þrjú óskamál : að kollvarpa kvótakerfinu , að skipta um stjórnarskrá og að Ísland yrði aðili að ESB . Allt bendir til að þessum deilumálum verði sópað út af borðinu í kosningunum . Kjósendur átta sig á að önnur og brýnni mál skipta meiru en gælumál af þessu tagi . Miðað við vilja meirihluta þjóðarinnar sem er andvígur aðild að ESB er furðulegt hve ýmsir stjórnmálamenn flokka sem hafa ályktað í þessa veru láta frá sér mikla loðmullu um ESB-mál . Að sjálfsögðu leysir það ekki ágreining um afstöðuna til ESB hér frekar en annars staðar þótt fyrir liggi einhver sameiginlegur texti fulltrúa Íslands og ESB um aðildarskilmála Íslands . Blekkingu í þessa veru er helst haldið á loft undir lok kosningabaráttunnar þegar menn segja að best sé að ljúka viðræðum og bera niðurstöðuna undir þjóðina til að deilur um ESB verði að baki . Breski dálkahöfundurinn Simon Jenkins segir í blaðinu The Guardian í dag , 26. apríl 2013 : „ Kjósendur hafa aldrei borið minna traust til ESB . Þetta segir í forsíðufyrirsögn Guardian í dag . Í hverju einasta stóru Evrópuríki hefur traustið borið „ verulegan hnekki “ . Fyrir fimm árum var staðan sú að í engu landi , ekki einu sinni Bretlandi , var meira en helmingur kjósenda andvígur Evrópu [ les : ESB ] og flestir voru mjög hlynntir henni . Nú segir Eurobarometer , könnunarstofa sjálfs ESB , að vantraust sé 53% á Ítalíu , 56% í Frakklandi , 59% í Þýskalandi , 69% í Bretlandi og 72% á Spáni . ESB hefur misst traust tveggja þriðju íbúa innan sambandsins . Skiptir það máli ? Ekkert höfðar jafn sterkt til tilfinningarinnar vegna uppruna okkar en Evrópumál . Kjósendur kafa djúpt í eigið sálarlíf til að sætta sig við eða snúast gegn hugsjóninni um Evrópusambandið . Hver einasta frétt er sniðin í samræmi við það . Þeir sem bera í bætifláka fyrir ESB telja að fréttir vikunnar um afstöðu til sambandsins óhjákvæmilegar miðað við aðhaldsstefnuna , hún er almennt talin refsa venjulegu fólki fyrir glannaskap síðustu leiðtoga Evrópu . Þegar í harðbakkann slær leita kjósendur skjóls inna eigin þjóðar eða heimkynna . Þetta muni ekki vara lengi . ESB-efahyggjumenn taka ekki undir þetta . Lýðræðissinnar eigi að taka tillit vilja meirihlutans þótt hann sé óþægilegur . „ And-Evrópuhyggja “ hafði vaxið í Evrópu fyrir skuldakreppuna – sjáið þjóðaratkvæðagreiðslurnar um Lissabon-sáttmálann . Hún birtist í eflingu þjóðernissinnaðra flokka og hennar gætir mjög meðal þjóða sem sýndu ESB áður mikla hollustu , Spánverja , Ítala , Grikkja og Þjóðverja . José Ignacio Torreblanca , forstöðumaður European Council on Foreign Relations [ hugveitu um Evrópumál ] sagði um könnunina sem birt var í gær : „ Skaðinn er orðinn svo mikill að það skiptir ekki máli hvort menn koma frá lána - eða skuldalandi [...] íbúarnir telja nú að verið sé að grafa undan lýðræði í löndum þeirra . “ Eitt er ástandið hér á landi og ágreiningur um ESB , annað að hér hafa setið við völd ráðherrar og þó einkum utanríkisráðherra sem lætur eins og allt sé í himna lagi innan ESB þegar þar logar allt í illdeilum og stuðningur almennings við samstarfið er í frjálsu falli eins og stuðningur við Samfylkinguna hér á landi . Það hlýtur að verða eitt fyrsta verk nýrrar ríkisstjórnar að taka af skarið í ESB málinu , hætta viðræðum og skoða viðræðuferlið og samningsmarkmið frá grunni og ekki fara af stað að nýju án skýrs umboðs frá þjóðinni . Til þessa verða menn að gefa sér þann tíma sem þarf en ekki loka sig inni í einhverjum heimasmíðuðum tímafrestum . Hver sem afstaða er til ESB-aðildar ræðst trúverðugleiki nýrrar ríkisstjórnar á Íslandi eftir kosningarnar á morgun af því hvort hún tekur á ESB-málinu af raunsæi eða heldur áfram blekkingariðju í anda fráfarandi stjórnarherra . Ég treysti Sjálfstæðisflokknum best til að halda á farsælan hátt á ESB-málinu í samræmi við samþykktir landsfunda flokksins nú og áður . Þess vegna hvet ég lesendur síðu minnar til að kjósa Sjálfstæðisflokkinn í kosningunum á morgun .